Шууейхэр гъуэгу тохьэ
«Къэбэрдей-Балъкъэрыр — телъыджэхэм я лъахэщ» зыфIаща шу зекIуэр (абы хэтщ Франджымрэ Польшэмрэ къикIахэри) бадзэуэгъуэм и 22-м сыхьэт 17-м Налшык Абхъа-зым и утым деж щрагъэжьэнущ.
Урыс географие обществэм и республи- кэ къудамэм къызэригъэпэща мы Iуэхур хуэгъэзащ КъБР-р фIы и лъэныкъуэкIэ къегъэцIыхуным. Ар зэхашэ «Захуагъэ здэщыIэ Урысей» партым и щIыналъэ зэгухьэныгъэри хэту.
Шууейхэм я зекIуэр егъэкIуэкIынымкIэ жэуап зыхь, Къэбэрдей-Балъкъэрым фIыуэ къыщацIыху тхакIуэ, лъахэхутэ Котляров Виктор къыджиIащ:
— Нэгъабэрей зекIуэм КъБР-м и щIыпIэ дахэ куэд сэтей къищIащ. Абыхэм ящыщщ метр 80-м нэс зи кууагъ бгъуэнщIагъ телъыджэр къыщагъуэта Хьэрэкхъуэрэ бгы зэхэтыр, Къармэхьэблэ къуажэм и гъунэгъу Шэтхъурей хыжьейхэр — мыбдеж щытрахауэ щытащ «Земля Санникова» фильм цIэрыIуэр, Европэм щынэхъ дахэ дыдэхэм хабжэ Джэдмышх псыкъелъэр, Балъкъ и псыхъуащхьэхэмкIэ, Iуащхьэмахуэ лъапэ къыщыщIэж Псы Хущхъуэхэр (ди япэ псэуа адыгэхэм «Таучэщхэ я псынащхьэ» зыхужаIэу щытар), «Нэмыцэ аэродромыр», «Iэгъэбэгухэм я хуейр», нэгъуэщIхэри.
Гъуэгу техьэхэм мы гъэми гъэщIэгъуэн куэд ялъагъунущ. Шы гъэхъуным хуэIэзэ, республикэ псом къыщацIыху Егъэн Ибрэхьим зи пашэ гупыр Налшык икIынурэ испы-унэ (дольмен) теплъэ зиIэ кхъэлэгъунэ къыщагъуэта Лашынкъей и Iэхэлъахэм зыщаплъыхьынущ.
АдэкIэ гупым и гъуэгуанэр мыпхуэдэщ: Хьэрэкхъуэрэ — ЕкIэпцIэкъуэ — Хьэмащэ хъупIэ — Тызыл тIуащIэ (псыкъелъэ, бгы гъуанэм дэзэрыхь псы къуэпсхэр щызэхэлъэдэж хыжьей телъыджэ, нэгъуэщIхэри здэщыIэ) — Инал шытхыр. Мы иужьрейм гупыр махуищкIэ щылэжьэнущ, бгъуэнщIагъыбэу къегъэщIылIам зыщаплъыхьынущ, кхъэлъахэжьу зрихьэлIэхэм щыгъуазэ зыхуащIынущ, тхыдэм и щэхухэр куэду здэщыIэ Урды псыхъуэм дыхьэнущ, лIэщIыгъуэ куэд ипэкIэ псэуа цIыхухэм сурэт зэмылIэужьыгъуэхэр зи джабэ нэкIухэм тращIыхьауэ щыта бгым кIэрыхьэнущ, IуэрыIуатэм куэдрэ къыхэщ Науэжьыдзэ Iуащхьэм дэкIынущ.
Лэжьыгъэр зэфIагъэкIа иужь, гупыр Зеикъуэ къуажэм къекIуэлIэжынущ. Абы кърикIуахэм япкъ иткIэ, КъБР-м и щIыпIэ телъыджэхэм ятеухуа фильм ягъэхьэзырынущ.
Хьэтыкъуэ ЩауапцIэ.
